SCRIPSI semel, scripsi secundo: semel scribenti, secundo non scribēti. Miratus sum nihil a vobis rescriptum meæ primæ Epistolæ: nihil secundæ. Causam cogitanti, nulla præter vnam occurrere potuit. Si quæritis quam æstimem: respondeo, non inuenisse vos ad obiecta responsum. Quæ si est, restabat vnum: hoc est, confiteri reatum. Inde saltem rescribendi materia esset: inde mihi vestra loqui Epistola posset. Confiteor culpam, postulo veniam. Et vt iam serio aliquid agam, bonum est ne differatis vltra venire ad nos, libenter paratos videre vos. Nec obstet itineri vestro querela mea: quia, vt ait Salomon, est regressio ad amicum. Expectabo ego, aut Cluniaci aut circa, vel in Natale Domini, aut in eius Epiphania, aduentum vestrum, facturus quæ dixeritis, ad votum vestrum.